Katjies uit negende verdieping van gebou gegooiArgieffoto. Drie katjies en hul ma is onlangs uit die venster van die negende verdieping van ŉ gebou in Durban se middestad gegooi. “ŉIinspekteur van die Dierebeskermingsvereniging (DBV) is in Februarie na die toneel ontbied,” het Chris Matheson, ŉ woordvoerder van die DBV in KwaZulu-Natal, Dinsdag gesê. “Een van die babakatjies was reeds dood toe die inspekteur by die toneel opgedaag het. Die ander twee katjies en die ma het gelewe, maar bloed het by hul snoete en bekke uitgekom wat aandui dat hulle erge beserings opgedoen het. Een van die katjies het ook ŉ gebreekte kakebeen en poot gehad.” Matheson het gesê die ma-kat het ŉ oogbesering opgedoen en ŉ oop wond aan haar agterpoot gehad. “Al die katte moes van kant gemaak word om verdere lyding te voorkom.” Die polisie ondersoek die voorval. – SAPA